b'\n_START_ARTICLE_\nTim Matav\xc5\xbe\n_START_SECTION_\nKlubska kariera\n_START_PARAGRAPH_\nMatav\xc5\xbe je nogomet za\xc4\x8del igrati pri \xc5\xa1estih letih v klubu ND Bilje. Leta 2004 je prestopil h klubu ND Gorica. V sezoni 2006/07 je igral kot napadalec za ta slovenski prvoliga\xc5\xa1ki klub in v tej sezoni dosegel 11 golov, med katerimi je bil tudi edini gol Gorice v prvi kvalifikacijski tekmi za Pokal UEFA. Zadetek je dosegel proti klubu Rabotni\xc4\x8dki, tekmo pa je Gorica vseeno izgubila z 1:2.  _NEWLINE_30. avgusta 2007 je Matav\xc5\xbe podpisal petletno pogodbo z nizozemskim klubom FC Groningen. Pred prestopom so Tima v juniju 2007 povezovali tudi s klubom ACF Fiorentina. V klub je pri\xc5\xa1el kot menjava za urugvajca Luisa Suareza._NEWLINE_26. septembra 2007 je za FC Groningen v Pokalu NKBV proti klubu IJsselmeervogels zabil \xc5\xa1tiri gole. Za sezono 2008-09 je posojen klubu FC Emmen. V sezoni 2009/2010 pa je do\xc5\xbeivel preboj, ko je v nizozemskem prvenstvu za Groningen zabil 16 golov. Istega leta ga je selektor slovenske reprezentance Matja\xc5\xbe Kek tudi poklical v reprezentanco za svetovno prvenstvo v Ju\xc5\xbeni Afriki, kjer je kot zamenjava s klopi nastopil le na zadnji tekmi skupinskega dela, kjer je Slovenija izgubila proti reprezentanci Anglije z 1:0. Prvi gol za reprezentanco je dosegel 9. oktobra 2010 na kvalifikacijski tekmi proti Ferskim otokom. Dosegel je kar hattrick kot eden najmlaj\xc5\xa1ih strelcev za slovensko reprezentanco. Leto 2010 je zaklju\xc4\x8dil z izjemno prvo polovico sezone 2010/2011, v kateri je dosegel 10 zadetkov. _NEWLINE_Znana nogometna spletna stran Goal.com mu je poleti 2011 izkazala veliko priznanje, ko ga je postavila ob bok igralcem svetovnega kova kot so Romario, Ronaldo in Ruud van Nistelrooy ter napovedala, da bi lahko \xc5\xa1el po njihovi poti. Zadnji dan poletnega prestopnega roka so iz mo\xc5\xa1tva PSV sporo\xc4\x8dili, da je Matav\xc5\xbe postal njihov igralec. Od\xc5\xa1kodnina naj bi zna\xc5\xa1ala 7 milijonov evrov, s \xc4\x8dimer je postal Matav\xc5\xbe drugi najdra\xc5\xbeji slovenski nogometa\xc5\xa1, za Zlatkom Zahovi\xc4\x8dem.'